**Kórházi látogatási tilalom Fejér megyében**

**A kórházban ápolt betegek védelme érdekében, 2019. január 18-tól kórházi látogatási tilalom elrendelésére hívta fel a megye valamennyi fekvőbeteg ellátást nyújtó intézményét, minden osztályra kiterjedően a Fejér Megyei Kormányhivatal Népegészségügyi Főosztálya.**

Az intézkedésre azért volt szükség, mert az influenza-figyelőszolgálat adatai szerint a 100 ezer lakosra vonatkoztatott megbetegedési arány a megye illetékességi területén jelentősen meghaladta a járványos küszöbértéket, és a megye illetékességi területéről beküldött légúti mintákból influenza vírus is kimutatásra került.

Az influenza figyelőszolgálatban résztvevő orvosok jelentései alapján végzett becslés szerint 2019. január 7–13. között (2019 2. hetében), Fejér megye területén 1796 beteg fordult orvoshoz influenzaszerű tünetekkel. Ez 53,4 % -kal több a három munkanapból álló előző hetinél. A 100 ezer lakosra vonatkoztatott megyei megbetegedési arány 431,5 %ooo volt. A 2. héten két járási népegészségügyi illetékességi területről influenzaszerű megbetegedések további emelkedését jelentették. Egy járási népegészségügyi osztály illetékességi területén a járványos küszöbérték három és félszerese, itt az influenza aktivitás a magas tartományban van; egy járási népegészségügyi osztály illetékességi területén a járványos küszöbérték több mint háromszorosa.

A legtöbb influenzaszerű megbetegedést továbbra is a Dunaújvárosi Járási Hivatal Népegészségügyi Osztály illetékességi területén regisztráltak. Itt a 100 ezer lakosra vonatkoztatott megbetegedési arány 529,0 %ooo (az előző héthez képest 63,6 %-os emelkedés). Ezt követi a Székesfehérvári Járási Hivatal Hatósági Főosztály Népegészségügyi Osztály illetékességi területe 486,4 %ooo-el (az előző héthez képest 52,5 %-os növekedés). A Móri Járási Hivatal Népegészségügyi Osztály illetékességi területén pedig 89,1 %ooo (előző héthez képest 6,7 %-os) a csökkenés. A megye egész területén a 100 ezer lakosra vonatkoztatott megbetegedési arány az utóbbi 6 hétben - a három munkanapból álló 2019. 1. hét kivételével - folyamatos emelkedést mutatott, és a megbetegedési arány két járási népegészségügyi osztály és a megye illetékességi területén jelentősen meghaladta a járványos küszöbértéket.

A megyére vonatkoztatva a 2. héten elérte a járványos küszöbérték közel háromszorosát. Az influenza aktivitása továbbra is a mérsékelt tartományban van, közelítve a magas tartományhoz.

Az influenzaszerű tünetekkel orvoshoz fordulók aránya a gyermekek és a fiatal felnőttek körében emelkedést, a középkorúaknál csökkenést, az idősek körében azonos értéket mutat az előző hetihez képest. Az orvoshoz forduló betegek 19,1 %-a a 0-14 éves; 46,1 %-a a 15-34 éves; 24,7 %-a a 35-59 éves és 10,1 %-a a 60 éves, illetve az e feletti korosztályból került ki. A betegek több mint egyharmadát a fiatal felnőttek köréből jelentették. Influenzaszerű megbetegedések közösségi halmozódásáról továbbra sem érkezett jelentés.

E jelentés megírásáig, 2018. 40. hetétől megyénkből influenza-gyanús betegek köréből megvizsgált légúti vizsgálati anyagból 1 influenza A(H3N2) vírus és 2 légúti óriássejtes vírus okozta fertőzést igazoltak. Az idei szezonban Magyarországon 25 főnél influenza A [7 influenza A(H1N1)pdm09, 14 influenza A(H3N2), 4 A(NT)] vírust, nyolc esetben légúti óriássejtes vírust, négy betegnél pedig adenovírust azonosítottak.

Az influenza figyelőszolgálat adatai három hetes összehasonlításban 2018/2019. évi influenzaszezonban, Fejér megyében. Megbetegedési arány 100 ezer lakosra:

|  |  |  |  |
| --- | --- | --- | --- |
| Járás | **51. hét** | **1. hét** | **2. hét** |
| Dunaújváros, Sárbogárd | 297,2 | 323,3 | 529,0 |
| Mór, Bicske | 25,5 | 95,4 | 89,1 |
| Székesfehérvár | 408,4 | 318,9 | 486,4 |
| **Fejér megye** | **303,6** | **281,4** | **431,5** |

(Fejér Megyei Kormányhivatal Népegészségügyi Főosztálya)